Document ID: 32004D0312

Padomes Lēmums
(2004. gada 30. marts),
ar ko Čehijai, Igaunijai, Latvijai, Lietuvai, Slovākijai, Slovēnijai un Ungārijai piešķir dažas pagaidu atkāpes no Direktīvas 2002/96/EK par elektrisko un elektronisko iekārtu atkritumiem
(2004/312/EK)
EIROPAS SAVIENĪBAS PADOME,
ņemot vērā Līgumu par Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai, un jo īpaši tā 2. panta 3. punktu,
ņemot vērā Aktu par Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanās nosacījumiem un pielāgojumiem Līgumos, kas ir Eiropas Savienības pamatā (še turpmāk - "2003. gada Pievienošanās akts"), un jo īpaši tā 55. pantu,
ņemot vērā Čehijas, Igaunijas, Latvijas, Lietuvas, Slovākijas, Slovēnijas un Ungārijas pieprasījumus,
ņemot vērā Komisijas priekšlikumu,
tā kā:
(1) Saskaņā ar 5. panta 5. punkta pirmo daļu Eiropas Parlamenta un Padomes 2003. gada 27. janvāra Direktīvā 2002/96/EK par elektrisko un elektronisko iekārtu atkritumiem (EEIA) [1], dalībvalstīm jānodrošina, ka vēlākais līdz 2006. gada 31. decembrim ir sasniegts elektrisko un elektronisko iekārtu atkritumu dalītas vākšanas līmenis - no privātām mājsaimniecībām gadā uz vienu iedzīvotāju vidēji savāc vismaz četrus kilogramus.
(2) Direktīvas 2002/96/EK 7. panta 2. punkts nosaka dažus obligātus mērķus elektrisko un elektronisko iekārtu atkritumu reģenerācijai, sastāvdaļu, materiālu un vielu atkārtotai izmantošanai un otrreizējai pārstrādei. Dalībvalstīm jānodrošina, ka ražotāji sasniedz šos mērķus līdz 2006. gada 31. decembrim.
(3) Saskaņā ar Direktīvas 2002/96/EK 17. panta 1. punktu dalībvalstīm jānodrošina, ka līdz 2004. gada 13. augustam stājas spēkā normatīvie un administratīvie akti, kas vajadzīgi, lai izpildītu minētās direktīvas prasības. Tomēr Direktīvas 2002/96/EK 17. panta 4. punkta a) apakšpunkts paredz, ka Grieķija un Īrija, kura vispārēja otrreizējās pārstrādes infrastruktūras deficīta dēļ, ģeogrāfisko apstākļu, piemēram, liela skaita nelielu salu un lauku un kalnu reģionu dēļ, zema iedzīvotāju blīvuma un zema elektrisko un elektronisko iekārtu patēriņa dēļ nevar īstenot savākšanas uzdevumu, ko nosaka Direktīvas 2002/96/EK 5. panta 5. punkta pirmā daļa, vai reģenerācijas uzdevumus, kas minēti 7. panta 2. punktā, un kura saskaņā ar 5. panta 2. punkta trešo daļu Padomes 1999. gada 26. aprīļa Direktīvā par atkritumu poligoniem [2] var Direktīvas 2002/96/EK 5. panta 5. punktā un 7. panta 2. punktā minētos laika posmus pagarināt uz laiku līdz 24 mēnešiem.
(4) Pamatojoties uz 2003. gada Pievienošanās akta 55. pantu, Čehija, Igaunija, Latvija, Lietuva, Slovākija, Slovēnija un Ungārija ir prasījušas pagaidu atkāpes no termiņiem, kas noteikti Direktīvas 2002/96/EK 5. panta 5. punkta pirmajā daļā un 7. panta 2. punktā, kā iemeslus minot otrreizējās pārstrādes infrastruktūras deficītu, zemo iedzīvotāju blīvumu, zemo elektrisko un elektronisko iekārtu patēriņu un ģeogrāfiskus apstākļus, piemēram, lauku reģionus.
(5) Šie iemesli pamato iepriekš minēto termiņu pagarināšanu par 24 mēnešiem attiecībā uz Čehiju, Igauniju, Latviju, Lietuvu, Slovākiju un Ungāriju, un par 12 mēnešiem attiecībā uz Slovēniju,
IR PIEŅĒMUSI ŠO LĒMUMU.
1. pants
Čehija, Igaunija, Latvija, Lietuva, Slovākija un Ungārija var Direktīvas 2002/96/EK 5. panta 5. punkta pirmajā daļā un 7. panta 2. punktā minētos termiņus pagarināt uz 24 mēnešiem.
Slovēnija var Direktīvas 2002/96/EK 5. panta 5. punkta pirmajā daļā un 7. panta 2. punktā minētos termiņus pagarināt uz 12 mēnešiem.
2. pants
Šis lēmums ir adresēts dalībvalstīm un Čehijas Republikai, Igaunijas Republikai, Latvijas Republikai, Lietuvas Republikai, Slovēnijas Republikai, Slovākijas Republikai un Ungārijas Republikai.
Briselē, 2004. gada 30. martā

Labels: 1
15
18
20